En 20-årig mand, der var sigtet for forsøg på voldtægt af den 14-åriges veninde, er blevet løsladt i sagen.

Det var ifølge tiltalen på et toilet på Broen Shopping i Esbjerg, at voldtægten af en 14-årig pige fandt sted den 31. marts.

En 16-årig afghansk dreng blev efterfølgende anholdt, og anklagemyndigheden ved Syd- og Sønderjyllands Politi oplyser nu i en pressemeddelelse, at de har rejst tiltale mod ham i sagen.

Det betyder, at den 16-årige kommer for retten i slutningen af juni.

16-årig ventede angiveligt på toiletterne

JydskeVestkysten har tidligere beskrevet, at overfaldet fandt sted, da den 14-årige pige gik ind på toiletområdet i shoppingcentret, mens hendes veninde ventede udenfor.

På toiletterne ventede to mænd angiveligt, og den ene, den 16-årige tiltalte, voldtog den 14-årige.

Ifølge avisen skulle den anden 14-årige pige også være forsøgt voldtaget, da hun fulgte efter sin veninde ind på toiletterne.

Den formodede gerningsmand til det overfald, en 20-årig afghansk mand, blev også anholdt for sin rolle i sagen. Den sag har anklagemyndigheden dog valgt ikke at gå videre med.

- Anklagemyndigheden mener ikke, at der i sagen er beviser, der vil kunne føre til domfældelse. Den 20-årige vil dog fortsat sidde varetægtsfængslet på grund af andre forhold, han er sigtet for, skriver de i pressemeddelelsen.

Den 16-årige dreng vil også forblive varetægtsfængslet frem til, at sagen kommer for retten.